**ΟΔΗΓΙΕΣ ΚΑΙ** **ΕΝΔΕΙΚΤΙΚΕΣ ΘΕΜΑΤΙΚΕΣ ΕΝΟΤΗΤΕΣ ΓΙΑ ΕΡΓΑΣΙΑ**

**ΣΤΟ ΜΑΘΗΜΑ ΤΗΣ ΔΙΟΙΚΗΣΗΣ ΔΗΜΟΣΙΩΝ ΕΠΙΧΕΙΡΗΣΕΩΝ**

**Συστάσεις για τη συγγραφή των εργασιών**

1. Χρησιμοποιείστε κυρίως ένα βιβλίο (διανεμόμενο σύγγραμμα ή από τη βιβλιοθήκη) ως βάση για τη μετέπειτα έρευνάς σας στο διαδίκτυο. Το βιβλίο χρησιμεύει ως ένα σημείο βασικής αναφοράς/πηγής για τις έννοιες και τα ζητήματα που θέλετε να διερευνήσετε. Από το βιβλίο αλιεύετε τους όρους και τις λέξεις-κλειδιά που θα χρησιμοποιήσετε στο επόμενο στάδιο. Εντοπίστε τις εκφράσεις για τις λέξεις-κλειδιά στην αγγλική ορολογία.
2. Αναζητείστε πρόσφατα έγγραφα με βάση τις αγγλικές λέξεις-κλειδιά που έχετε εντοπίσει. Αποφύγετε ιστοσελίδες που απευθύνονται σε κοινό που αρέσκεται σε εκλαϊκευμένη τροφή. Συνήθως οι συντάκτες αυτών των σελίδων κόβουν και ράβουν υλικό από άλλες πηγές χωρίς την απαιτούμενη προσοχή που πρέπει να έχει μία πανεπιστημιακή εργασία.
3. Για την εξεύρεση υλικού από πανεπιστημιακές πηγές χρησιμοποιείστε τον όρο ”edu” μαζί με τη λέξη-κλειδί (από το education). Επειδή κάποια από τα έγγραφα που θα βρείτε μπορεί να μην είναι προσπελάσιμα από έναν υπολογιστή εκτός πανεπιστημίου, είτε κάνετε την έρευνά σας από υπολογιστή στο πανεπιστήμιο ή χρησιμοποιείστε τη δυνατότητα VPN (δείτε οδηγίες στη σελίδα πληροφορικής του τμήματος/σχολής)
4. Μην αντιγράφετε/μεταφράζετε μηχανικά, με αποτέλεσμα το ελληνικό κείμενο να μη βγάζει νόημα. Το κείμενό σας πρέπει να παρουσιάζει συνοπτικά το νόημα που έχει το ξενόγλωσσο κείμενο και πρέπει να συνοδεύεται από το σύνδεσμο (βιβλιογραφική πηγή). Πρέπει πάντοτε να παρουσιάζεται και η δική σας άποψη ως προς τις παρουσιαζόμενες (ενδεχόμενα με κριτική στάση ως προς κάποιες απόψεις είτε συμφωνούσα με μία ή περισσότερες απόψεις).
5. Αναφέρετε όλες τις πηγές σας και μην παρασύρεστε στον πειρασμό της λογοκλοπής.

**Η δομή της εργασίας**

Η εργασία πρέπει να είναι περίπου 16-20 σελίδες. Θα υποβληθεί ηλεκτρονικά (μέχρι την ημέρα της εξέτασης στο μάθημα) μαζί και με την παρουσίαση που θα έχει ήδη γίνει την τελευταία εβδομάδα της ακαδημαϊκής περιόδου μαθημάτων.

**Η δομή της είναι**

**Εισαγωγή:** Σκοπός, στόχος, τι επιδιώκεται να παρουσιασθεί στα επερχόμενα κεφάλαια.

**Κύριο μέρος (διαιρεμένο σε κεφάλαια):** Εισαγωγή του κεφαλαίου όπου παρουσιάζεται το τί θα εξετασθεί και πως θα εξετασθεί. Ακολουθούν τα επιμέρους ζητήματα που αναλύονται στο κεφάλαιο, οι συνεισφορές και γνώμες άλλων μελετητών και η δική σας κριτική αποτίμηση αυτών των θέσεων. Στο τέλος κάθε κεφαλαίου υπάρχει σύντομη ανασκόπηση ως προς τα συμπεράσματα που αποκομίσθηκαν σε αυτό, και γίνεται σύντομη υπενθύμιση-αναφορά στο τι θα εξετασθεί στο επόμενο κεφάλαιο.

**Επίλογος-Συμπεράσματα:** Γίνεται συνάθροιση των επιμέρους συμπερασμάτων από τα προηγηθέντα κεφάλαια και παρουσιάζεται το γενικό συμπέρασμα το οποίο θα πρέπει να είναι σε πλήρη συμφωνία με τον σκοπό και τους επιμέρους στόχους που παρουσιάσθηκαν στην εισαγωγή.

Βασικές πληροφορίες για τη συγγραφή επιστημονικής εργασίας (μπορείτε και εσείς να βρείτε αντίστοιχες ιστοσελίδες, εδώ παρουσιάζω μία ενδεικτικά)

<https://owl.purdue.edu/owl/subject_specific_writing/professional_technical_writing/index.html>

**ΕΝΔΕΙΚΤΙΚΕΣ ΘΕΜΑΤΙΚΕΣ ΠΕΡΙΟΧΕΣ**

Στο μάθημα της Διοίκησης Δημοσίων Επιχειρήσεων (ΔΔΕ) εξετάζουμε τα χαρακτηριστικά των Δημοσίων Επιχειρήσεων (ΔΕ), τη φύση των προϊόντων που παράγονται καθώς και τον τρόπο οργάνωσης και διοίκησης της ΔΕ. Το κυρίαρχο στοιχείο με βάση το οποίο αξιολογείται η επίδοση (αποτελεσματικότητα, effectiveness) και η απόδοση (αποδοτικότητα, efficiency) της ΔΕ είναι η μεγιστοποίηση του κοινωνικού οφέλους. Ένα δεύτερο κυρίαρχο χαρακτηριστικό της ΔΕ είναι ότι η ΔΕ είτε ανταγωνίζεται άλλες ιδιωτικές επιχειρήσεις (ΙΕ) που παράγουν το ίδιο προϊόν ή ΙΕ που δυνητικά μπορούν να το παράξουν, εάν αρθεί η μονοπωλιακή ιδιότητα που έχει παραχωρηθεί στη ΔΕ από το κράτος. Συνεπώς, το κυρίαρχο στοιχείο με βάση το οποίο αξιολογείται η επίδοση και η απόδοση της ΔΕ (αριστοποίηση του κοινωνικού οφέλους) πρέπει να συγκριθεί με το κυρίαρχο στοιχείο που χαρακτηρίζει την ΙΕ από πλευράς επίδοσης και απόδοσης (αριστοποίηση της κερδοφορίας των μετόχων-ιδιοκτητών). Σε πολλές περιπτώσεις ανταγωνισμού μεταξύ ΔΕ και ΙΕ για την παραγωγή του ίδιου προϊόντος, το κράτος αναθέτει τη ρύθμιση αυτών αγορών σε ανεξάρτητες αρχές οι οποίες είναι επιφορτισμένες με την εποπτεία και τον έλεγχό τους ώστε να διασφαλίζεται ο στόχος της βελτιστοποίησης του κοινωνικού οφέλους λαμβάνοντας υπόψη και τη διασφάλιση ικανοποιητικής κερδοφορίας των εταιριών στον κλάδο, είτε Δημοσίων είτε Ιδιωτικών.

Συνεπώς, οι εργασίες αφορούν σε ζητήματα (οικονομικά χαρακτηριστικά και ιδιαιτερότητες, θεσμικής οργάνωσης και τιμολόγησης, κοινωνικού/ιδιωτικού οφέλους) που εμπίπτουν στην παραπάνω γενική περιγραφή και μπορούν να αφορούν σε ζητήματα όπως:

* Το φυσικό μονοπώλιο και πως αυτό παρουσιάζεται σε συγκεκριμένους κλάδους της οικονομικής δραστηριότητας (στην Ελλάδα ή/και άλλες χώρες)
* Τιμολόγηση ώστε να παρέχεται το δημόσιο αγαθό σε χαμηλό κόστος
* Συμμετοχή στη διοίκηση των ενδιαφερομένων μερών (stakeholders)
* Μελέτες περιπτώσεων ΔΕ που ιδιωτικοποιήθηκαν ή εξετάζεται η ιδιωτικοποίησή τους, πχ αερομεταφορές, σιδηροδρομικές μεταφορές, τηλεπικοινωνίες, παραγωγή ενέργειας και προμήθειά της (ηλεκτρισμός, φυσικό αέριο, ήλιος, αέρας, υδατοπτώσεις), ενεργειακές υποδομές (δίκτυα καλωδίων και οπτικών ινών), εταιρίες ύδρευσης και δίκτυα ύδρευσης, χρηματοπιστωτικός τομέας, κλπ.
* Ο ρόλος της ρύθμισης των αγορών αντί της επιβολής μονοπωλίου για την παραγωγή του δημοσίου αγαθού
* Η στρατηγικός ρόλος της ΔΕ για την ανακάλυψη, την εισαγωγή ή/και την ανάπτυξη νέων τεχνολογιών και τεχνικών για τη διαχείριση/μεγέθυνσή τους
* Θεωρίες για τη λειτουργία της ΔΕ και λόγοι για την εθνικοποίηση, κοινωνικοποίηση, ιδιωτικοποίησή τους
* ΔΕ και ΙΕ: Επιτυχημένες και αποτυχημένες ιδιωτικοποιήσεις

Οι παραπάνω θεματικές περιοχές δεν είναι περιοριστικές και η παράθεσή τους έχει σαν στόχο να δώσει μία βάση ώστε να προτείνετε εσείς ένα θέμα που σας ενδιαφέρει. Με βάση το παραπάνω πλαίσιο μπορείτε να κάνετε μία έρευνα στο διαδίκτυο ή αν έχετε τη δυνατότητα σε μία πανεπιστημιακή βιβλιοθήκη για περισσότερη πληροφόρηση.

Εάν έχετε μία ιδέα-πρόταση ή σας ενδιαφέρει μία περιοχή αλλά δεν έχετε να προτείνετε θέμα, σας παρακαλώ επικοινωνήστε μαζί μου ώστε να το συζητήσουμε.